Nokian Panimo

**Nokian Panimo Oyj** on nokialainen vuonna 1991 perustettu panimo, joka valmistaa oluen lisäksi siidereitä, lonkeroita, limonadeja, toniceja, cocktaileja ja mocktaileja.

Vuonna 2026 yhtiö oli Suomen viidenneksi suurin panimo ja toiseksi suurin pienpanimo. Yhtiön tuotemerkkeihin kuuluu muun muassa Keisari-oluet ja Sun’n-virvoitusjuomat.

## Historia
### Pirkanmaan Uusi Panimo (1991–2003)
Vuonna 1991 Nokialla perustettiin Pirkanmaan Uusi Panimo eli PUP Oy. Yritys syntyi protestina Sinebrychoffille, joka sulki Pyynikin panimon ja lopetti Amiraali-brändin. Kun Tampereelta ei löytynyt uudelle panimolle tonttia, yritys siirrettiin Nokialle. Yhtiö keräsi alkupääomaa osakeannilla vuoden 1992 alussa. Se järjesti osakeannit myös kahtena seuraavana vuonna. Yhtiö keräsi anneillaan 3 900 osakeenomistajaa.

Panimo valmisti vuosina 1997-2000 muun muassa Linda-siideriä, jonka etiketissä esiintyi viulisti Linda Lampenius. Siideristä koitui panimolle ongelmia, sillä sitä ei valmistettu käymisteitse, kuten Suomen laissa oli määritelty. Myöhemmin panimo valmisti myös Matti Nykäsen nimikkosiideriä.

### Nokian Panimo (2004–2007)
Keväällä 2004 panimon hallitus vaihtui ja yhtiön nimeksi muutettiin Nokian Panimo. Heinäkuussa uutena toimitusjohtajana aloitti Marcus Kanerva, ja syksyllä tuotevalikoimaa ja markkinointia uudistettiin. Uutena tuotteena esiteltiin muun muassa Nightwish-olut. Vuonna 2005 Nokian Panimon liikevaihto oli 2 miljoonaa euroa. Tappiota perustamisestaan lähtien tehnyt Nokian Panimo ajautui konkurssin partaalle vuoden 2007 Nokian vesikriisin seurauksena.
### Nokian Panimo (2008–2024)

Helmikuussa 2008 oluenkuluttajia ja olutseuroja edustava Olutliitto kannusti oluenystäviä suosimaan Nokian Panimon tuotteita, joka sai myyntiin ensimmäiset oluteränsä reilun parin kuukauden tauon jälkeen. Yhtiön pelastajaksi nousi Evli Pankin perustajiin kuulunut Henrik Andersin, joka osti panimosta enemmistöosuuden, noin 70 prosenttia. Myös Thomas Thesleff ja Matti Heikkilä ostivat yhtiöstä yhteensä noin kymmeneksen. Heikkilä oli Andersinin tuttava ja logistiikan asiantuntija ja hänestä tuli yhtiön toimitusjohtaja. Yhtiöllä oli noin sata erilaista tuotetta ja sen laitteet olivat huonossa kunnossa. Yhtiö päätti keskittyä Keisari-tuotemerkkiin ja alkoi rakentaa omaa vedenpuhdistusjärjestelmää.

Vuonna 2011 panimon vuosituotanto oli yli miljoona litraa. Tuotteita myytiin pulloittain tai yksittäisinä tölkkeinä kaupoissa ympäri Suomen. Hanatuotteita myytiin Pirkanmaalla parissa paikassa, Helsingissä hanaravintoloita oli 60. Yhtiö maksoi velkansa ja maksoi pitkän tappioputken jälkeen osakkailleen osinkoa vuonna 2012.

Keväällä 2013 Nokian Panimon osakkeet siirrettiin arvo-osuusjärjestelmään. Loppuvuonna yhtiö alkoi laajentaa toimitilojaan. Seuraavana vuonna 2014 yhtiön tuotanto oli noin 2,6 miljoonaa litraa, josta olutta oli yli 2,5 miljoonaa litraa. Panimon liikevaihto oli yli 4 miljoonaa euroa. Yhtiö lopetti vahvojen oluiden valmistamisen vuoden lopussa, sillä niiden myyminen oli vaikeaa: kuluttajille sai myydä vahvoja oluita vain Alkossa. Päätöksen seurauksena Nokian panimo lahjoitti pullotuslinjastonsa Pyynikin käsityöläispanimolle ja investoi uuteen tölkityskoneeseen.

Vuonna 2018 panimon tuotanto oli 4,3 miljoonaa litraa ja sen liikevaihto oli 5,7 miljoonaa euroa. Liiketulos kasvoi 42,5 prosenttia. Työntekijöitä sillä oli 21. Yhtiön tärkein tuote oli Keisari-oluet, joita myytiin sekä vähittäiskaupoissa että ravintoloissa. Lisäksi se valmisti useita eri Keisari One-Off oluita eli stout-, vienna-lager- ja erilaisia ale-versioita. Niitä myytiin esimerkiksi olutfestivaaleilla ja juomia tilanneissa ravintoloissa. Loppuvuonna yhtiö joutui luopumaan Keisari 66 American Pale Ale -oluen nimestä, koska Liechtensteiniin rekisteröity ja Kyproksella pääkonttoriaan pitävä Lodestar Anstalt -yhtiö uhkasi nostaa Nokian Panimoa vastaan oikeusjutun tavaramerkkinsä loukkauksesta. Oluen nimeksi vaihdettiin Keisari APA.

Keväällä 2019 Nokian Panimo kasvatti muun muassa Keisari-tuoteperhettä Wiener-lagerilla ja Stout-oluilla.

Huhtikuussa 2020 Nokian kaupunkikehityslautakunta hyväksyi Nokian kaupungin ja Nokian Panimon välisen asemakaavan käynnistämissopimuksen. Sopimuksella siirrettiin Nuijamiestentien liittymän paikkaa, ja panimon tonttineliöt kaksinkertaistuivat. Kesäkuussa Nokian Panimon yhteyteen avattiin kesäterassi ja Keisari Kauppa, jossa myytiin juomien lisäksi fanituotteita ja paikallisia elintarvikkeita. Syyskuussa panimo järjesti Nokialla Oktoberfest-tapahtuman ja kertoi suunnittelevansa siitä jokasyksyistä perinnettä. Andersin luopui hallituksen puheenjohtajuudesta 12 vuoden jälkeen.

Keväällä 2021 Matti Heikkilän seuraajana toimitusjohtajana aloitti Janne Paavola, joka oli työskennellyt yhtiössä vuodesta 2013 lähtien.

Vuonna 2023 Nokian Panimon myyntivolyymi oli 7,4 miljoonaa litraa. Vuonna 2024 yhtiö rakensi panimon yhteyteen laajennusosan uutta logistiikkakeskusta ja suurempaa oluen käymiskapasiteettia varten. Yhtiön tuotteita myytiin noin 2500 paikassa, esimerkiksi Keskon, S-ryhmän, Lidlin ja Tokmannin myymälöissä.

### Nokian Panimo pörssissä (2025–)

Nokian Panimo listautui Helsingin pörssin First North -markkinapaikalle alkuvuonna 2025 ja keräsi noin 10 miljoonaa euron bruttovarat. Ankkurisijoittajia olivat Ilmarinen, Elo ja Varma ja varainhoitajat Aktia, UB ja Proprius Partners. Kaupankäynti aloitettiin huhtikuun alussa. Listautumisannin arvostustasolla yhtiön markkina-arvo oli 25 miljoonaa euroa. Yli neljä miljoonaa euroa maksanut uusi logistiikkakeskus otettiin käyttöön keväällä. Syksyllä yhtiö osti kaksi uutta käymistankkia oluen valmistusta varten.

## Organisaatio
Helmikuussa 2026 yhtiön viisi suurita omistajaa olivat Scripo, Varma, Ilmarinen, Elo ja Prandium. Scripon omistaa Henrik Andersin perheineen. Yhtiön toimitusjohtaja on Janne Paavola ja panimomestari Jani Vilpas. Hänen edeltäjänsä Riitta Sulkama työskenteli yhtiössä vuodesta 1999 vuoteen 2024 asti.

Sekä yhtiön pääkonttori että tuotantotilat sijaitsevat Nokialla, jossa yhtiön kaikki tuotteet valmistetaan. Tuotantotilojen yhteyteen on rakennettu terassi ja myyntipiste, jossa myydään juomien lisäksi myös ruokaa. Panimolla järjestetään vuosittain festivaalit sekä kierroksia, joissa tutustutaan panimon toimintaan.

## Tuotteita
Nokian Panimo valmistaa Keisari-oluita, siidereitä, lonkeroita, limonadeja, cocktaileja ja mocktaileja ja toniceja.

Vuonna 2024 yhtiö myi 6,1 miljoonaa litraa olutta ja 2,2 miljoonaa litraa muita juomia. Vuonna 2025 yhtiöllä oli 40 tuotetta, joista oluita oli 15. 

### Cocktailit
Vuonna 2026 yhtiön valikoimissa oli seuraavat cocktailit:

*Cocktail Limoncello Spritz
*Cosmopolitan Cocktail
*Strawberry Margarita Cocktail

### Lonkerot

Vuonna 2026 yhtiön valikoimissa oli seuraavat lonkerot:

*Keisari Grapefruit Long Drink
*Keisari Mango Long Drink
*Keisari Pineapple Long Drink
*Keisari Strawberry Long Drink
*Keisari Ruby Red Grapefruit Long Drink 0%

### Oluet
Vuonna 2026 yhtiön valikoimissa oli seuraavat oluet:

*Keisari Amber
*Keisari Biere Blanc
*Keisari Birra Chiara
*Keisari Dark
*Keisari EloWehnä
*Keisari Golden Pilsner
*Keisari Hinode Rice Lager
*Keisari Lager
*Keisari Luomu Pils
*Keisari Mexican Lager
*Keisari Micro IPA
*Keisari Micro Lager
*Keisari Micro Neipa
*Keisari Mosaic IPA
*Keisari Stout
*Keisari Strong Lager
*Keisari Strong Neipa

### Siiderit
Vuonna 2026 yhtiön valikoimissa oli seuraavat siiderit:

*Big Apple Dry Cider 
*Big Apple Dry Cider 0%
*Big Apple Strong Dry Cider
*Red Fields Strawberry & Rhubarb Cider

### Virvoitusjuomat
Vuonna 2026 yhtiön virvoitusjuomavalikoimiin kuului limonadeja, alkoholittomia mocktaileja ja toniceja:

*Cosmopolitan
*Hometown Lemonades Apple & Rhubarb
*Hometown Lemonades Cranberry
*Hometown Lemonades Lemon
*Hometown Lemonades Orange
*Hometown Lemonades Strawberry & Apple
*Hugo
*Indian Tonic
*Indian Tonic Sokeriton
*Italian Spritz
*Limoncello Spritz
*Minea Ginger & Lemongrass Sparkling Water
*Minea Lemon Sparkling Water
*Minea Peach Sparkling Water
*Mojito
*Piña Colada
*Russian Tonic
*Strawberry Margarita
*Sun'n Amazing Ananas
*Sun'n Amazing Apple
*Sun'n Blueberry Blast
*Sun'n Cola Vanilla
*Sun'n Cream Soda 
*Sun'n Ginger Beer
*Sun'n Majestic Mango
*Sun'n Peaceful Pear
*Sun'n Red Cherry
*Sun'n Rose Lemonade
*Sun'n Sweet Strawberry

## Tunnustuksia
Yhtiö on voittanut useita palkintoja Suomen paras olut -kilpailussa.

*Keisari APA (aiemmin Keisari 66 American Pale Ale) voitti Suomen paras olut-kilpailun vuonna 2013 alle 4,7 prosentin luokassa 
*Vuonna 2011 Luomuliitto valitsi Keisari Luomu Pilsin vuoden luomutuotteeksi
*Vuonna 2023 yhtiön pitkäaikainen toimitusjohtaja Matti Heikkilä sai Hyvän Tuomas -kiertopalkinnon. Olutliitto jakaa palkinnon vuosittain olutkulttuurin eteen tehdystä ansiokkaasta työstä.
*Vuonna 2023 Suomen paras olut- kilpailussa palkittiin kaksi Riitta Sulkaman kehittämää olutta: Microneipa ja Pint Please IPL.
*Vuonna 2025 kaksi yhtiön olutta sijoittui sarjassaan toiseksi Suomen paras olut -kilpailussa. Keisari Micro IPA:n sarja oli alkoholittomat ja vähäalkoholiset oluet, Keisari Mosaic IPA kilpaili IPA-sarjassa.

## Lähteet

## Aiheesta muualla
* Nokian Panimon kotisivut